Συντεταγμένες: 69°36′N 19°0′E﻿ / ﻿69.600°N 19.000°E﻿ / 69.600; 19.000

Το **Τρούμσε** (νορβηγικά: *Tromsø*, βόρεια σααμικά: *Romsa*, γλώσσα Κβεν *Tromssa*, σουηδικά: *Tromsö*) είναι δήμος στη βόρεια Νορβηγία. Διοικητικό κέντρο του δήμου είναι η ομώνυμη πόλη.

Το Τρούμσε βρίσκεται στη Βόρεια Νορβηγία. Ο δήμος, με 2.521 τετραγωνικά χιλιόμετρα έκτασης, είναι ο 21ος σε έκταση από τους 356 δήμους της Νορβηγίας. Με πληθυσμό 76.974 το Τρούμσε είναι ο 12ος πολυπληθέστερος δήμος της Νορβηγίας. Η πυκνότητα πληθυσμού του δήμου είναι 31,1 κάτοικοι ανά τετραγωνικό χιλιόμετρο και ο πληθυσμός του έχει αυξηθεί κατά 14,4% σε σχέση με την προηγούμενη δεκαετή περίοδο.  Είναι η μεγαλύτερη αστική περιοχή της Βόρειας Νορβηγίας και η τρίτη μεγαλύτερη βόρεια του Αρκτικού Κύκλου σε όλο τον κόσμο (μετά το Μούρμανσκ και το Νορίλσκ, και οι δύο στη Ρωσία). Το μεγαλύτερο μέρος του Τρούμσε, συμπεριλαμβανομένου του κέντρου της πόλης, βρίσκεται στο νησί Τρούμσεγια, 350 χιλιόμετρα βόρεια του Αρκτικού Κύκλου. Το 2017 η πόλη του Τρούμσε είχε πληθυσμό περίπου 65.000 κατοίκους, μοιρασμένους στο Τρούμσεγια και τμήματα του Κβάλεγια και στην ηπειρωτική χώρα. Το Τρούμσεγια συνδέεται με την ηπειρωτική χώρα με τη Γέφυρα Τρούμσε και τη Σήραγγα Τρουμσεϊσούντ (Tromsøysund) και με το νησί Κβάλεγια με τη Γέφυρα Σάντνεσουντ.

Ο δήμος είναι θερμότερος από τους περισσότερους οικισμούς του ίδιου γεωγραφικού πλάτους, ηπιότερος ακόμη και από μέρη πολύ νοτιότερα στον Κόλπο Χάντσον στον Καναδά και στη Ρωσική Άπω Ανατολή, λόγω της επίδρασης του Ρεύματος του Κόλπου, του οποίου το ρεύμα ζεστού νερού επιτρέπει τόσο σχετικά ήπιους χειμώνες όσο και ανάπτυξη δέντρων παρά το μεγάλο γεωγραφικό πλάτος. Η θαλάσσια εγγύτητα προκαλεί βαρομετρικά χαμηλά με αποτέλεσμα πυκνές χιονοπτώσεις το χειμώνα.

Το κέντρο της πόλης περιέχει το μεγαλύτερο αριθμό παλιών ξύλινων σπιτιών στη Βόρεια Νορβηγία, το παλαιότερο που χρονολογείται από το 1789. Το Τρούμσε είναι πολιτιστικός κόμβος για την περιοχή, με πολλά φεστιβάλ το καλοκαίρι. Ο Τόρμπγερν Μπρούντλαντ και ο Σβέιν Μπέργκε του ηλεκτρονικού δίδυμου Ρέικσοπ και η Λένε Μάρλιν μεγάλωσαν και ξεκίνησαν την καριέρα τους στο Τρούμσε. Ο γνωστός ηλεκτρονικός μουσικός Γκέιρ Γένσεν προέρχεται επίσης από το Τρούμσε. Εδώ βρίσκονται τα βορειότερα πανεπιστήμια, βοτανικός κήπος, ποδοσφαιρικός σύλλογος και πλανητάριο.

Ονόματα και ετυμολογία
----------------------

Η πόλη Τρούμσε πήρε το όνομά της από το νησί Τρούμσεγια, στο οποίο βρίσκεται. Το δεύτερο συνθετικό του ονόματος της πόλης προέρχεται από το «νησί» (Νορβηγικά: *øy*, Δανικά: *ø*), αλλά η ετυμολογία του πρώτου συνθετικού είναι αβέβαιη. Υπάρχουν αρκετές θεωρίες. Μια από αυτές υποστηρίζει ότι το "Troms-" προέρχεται από το παλιό όνομα του νησιού (Αρχαία Νορδικά: Trums). Πολλά νησιά και ποτάμια στη Νορβηγία έχουν το όνομα *Tromsa* και τα ονόματά τους προέρχονται πιθανώς από τη λέξη *straumr* που σημαίνει "(ισχυρό) ρεύμα". (Η αρχική μορφή πρέπει να ήταν *Strums*) Μια άλλη θεωρία υποστηρίζει ότι το Τρούμσεγια αρχικά ονομαζόταν *Lille Tromsøya* (LΜικρό Τρούμσεγια), λόγω της εγγύτητάς του με το πολύ μεγαλύτερο νησί που ονομάζεται σήμερα Κβάλεγια και σύμφωνα με αυτή τη θεωρία παλαιότερα ονομαζόταν "Store Tromsøya" λόγω ενός χαρακτηριστικού βουνού γνωστού ως *Tromma* (τύμπανο). Το όνομα του βουνού στις Γλώσσες Σάμι, *Rumbbučohkka*, έχει την ίδια σημασία και λέγεται ότι ήταν ιερό βουνό των Σαάμι στα προχριστιανικά χρόνια.

Το όνομα του νησιού στα Σααμικά, *Romsa*, θεωρείται ότι είναι δάνειο από τα Νορδικά - αλλά σύμφωνα με τους φωνητικούς κανόνες της Σααμικής γλώσσας το αρχικό *t* έχει εξαφανιστεί από το όνομα. Ωστόσο μια εναλλακτική μορφή - *Tromsa* - είναι σε άτυπη χρήση. Υπάρχει μια θεωρία που υποστηρίζει ότι το νορβηγικό όνομα *Tromsø* προέρχεται από το όνομα στα Σααμικά, αν και αυτή η θεωρία στερείται εξήγησης για την έννοια του *Romsa*. Μια κοινή παρεξήγηση είναι ότι το όνομα του Τρούμσε στα Σααμικά είναι *Romssa* με διπλό "s". Αυτή, ωστόσο, είναι η αιτιατική και γενική πτώση του ουσιαστικού που χρησιμοποιείται, για παράδειγμα, όταν γράφεται "Δήμος Τρούμσε" (*Romssa Suohkan*). Στα Φινλανδικά, ωστόσο, η λέξη γράφεται με ένα "s": *Tromssa*.

Ιστορία
-------

Η περιοχή κατοικήθηκε από το τέλος της Εποχής των Παγετώνων. Οι αρχαιολογικές ανασκαφές στο Τένσβικα, λίγο έξω από τα όρια της πόλης, έχουν αποκαλύψει αντικείμενα και ερείπια κτιρίων που εκτιμάται ότι είναι 9.000 ως 10.000 ετών. 

### Μεσαίωνας: ένα μεθοριακό οχυρό

Θησαυρός κοσμημάτων των Βίκινγκ που βρέθηκαν στο Τρούμσε και χρονολογούνται από τον 7-8ο αιώνα μ.Χ. στο Βρετανικό Μουσείο
Η πλούσια Αρχαία Νορδική και Σααμική κληρονομιά της περιοχής είναι καλά τεκμηριωμένες. Ο Βίκινγκ φύλαρχος Oταρ θεωρείται ότι τη δεκαετία του 890 είχε κατοικήσει τα νοτιότερα άκρα του σημερινού δήμου Τρούμσε. Περιέγραψε τον εαυτό του ότι ζούσε "βορειότερα από όλους τους Νορβηγούς", καθώς οι περιοχές βόρεια από αυτήν κατοικούντο από τους Σαάμι. [10] Μια ισλανδική πηγή (*Rimbegla*) του 12ου αιώνα περιγράφει επίσης το φιόρδ Μάλανγκεν στα νότια του σημερινού δήμου Τρούμσε ως το σύνορο μεταξύ των παράκτιων οικισμών των Βίκινγκ και των Σαάμι εκείνη την περίοδο του Μεσαίωνα. Υπήρχε επίσης εκτεταμένος οικισμός των Σαάμι στην ακτή νότια αυτού του «συνόρου», καθώς και διάσπαρτοι οικισμοί των Βίκινγκ βόρεια του Μάλανγκεν - για παράδειγμα στη νότια Κβάλεγια έχουν βρεθεί λείψανα της Εποχής του Σιδήρου τόσο των Σαάμι όσο και των Βίκινγκ (0–1050 μ.Χ.). .

Η πρώτη εκκλησία στο νησί Τρούμσεγια ιδρύθηκε το 1252. Η *Ecclesia Sanctae Mariae de Trums juxta paganos* ("Εκκλησία της Αγίας Μαρίας στο Τρουμς κοντά στους Ειδωλολάτρες" - οι ονομαζόμενοι "ειδωλολάτρες" ήταν οι Σαάμι), χτίστηκε κατά τη βασιλεία του Χάακον Χάακονσον. Εκείνη την εποχή ήταν η βορειότερη εκκλησία στον κόσμο. Την ίδια εποχή χτίστηκε ένα χωμάτινος προμαχώνας για την προστασία της περιοχής από επιδρομές από την Καρελία και τη Ρωσία.

Το Τρούμσε δεν ήταν απλώς ένα νορβηγικό φυλάκιο σε μια περιοχή που κατοικείτο κυρίως από Σαάμι, αλλά και μια παραμεθόρια πόλη προς τη Ρωσία. Το κράτος του Νόβγκοροντ είχε το δικαίωμα να φορολογεί τους Σαάμι κατά μήκος των ακτών του Λίνγκεν και στην ενδοχώρα στον ποταμό Σκίμποτν ή πιθανώς στον ποταμό Μόλσελβ, ενώ η Νορβηγία επιτρεπόταν να φορολογεί περιοχές ανατολικά έως και τη Χερσόνησο Κόλα. Κατά τα επόμενα πεντακόσια χρόνια τα σύνορα της Νορβηγίας με τη Ρωσία και τα όρια της νορβηγικής εποίκισης θα ωθούνταν ανατολικά προς το Σερ-Βάρανγκερ, κάνοντας το Τρούμσε να χάσει το χαρακτήρα του ως «παραμεθόριας πόλης».

### 18ος και 19ος αιώνας: το "Παρίσι του Βορρά"

Κατά το 17ο αιώνα, ενώ η Δανία–Νορβηγία παγίωνε τις αξιώσεις της για τις βόρειες ακτές της Σκανδιναβίας, χτίστηκε και ένα οχυρό, το *Skansen*. Παρόλο που στέγαζε μόνο 80 άτομα, ο Βασιλιάς Χριστιανός Ζ΄ παραχώρησε στο Τρούμσε το προνόμιο της πόλης το 1794. Αυτό συνέπεσε με, και ήταν άμεση συνέπειά της, την κατάργηση του επί αιώνες μονοπωλίου της πόλης του Μπέργκεν στο εμπόριο μπακαλιάρου. Το Τρούμσε γρήγορα αυξήθηκε σε σημασία. Η Επισκοπή του Χολόγκαλαντ ιδρλύθηκε το 1804, με πρώτο επίσκοπο το Ματίας Μπόνσακ Κρόγκ.  Η πόλη έγινε δήμος την 1η Ιανουαρίου 1838.

Η αλιεία στην ανοικτή θάλασσα της Αρκτικής, από τη Νόβαγια Ζεμλιά ως τον Καναδά, ξεκίνησε γύρω στο 1820. Μέχρι το 1850 το Τρούμσε ήταν το σημαντικότερο κέντρο της, ξεπερνώντας το πρώην κέντρο του Χάμερφεστ και το εμπόριο της έφτανε από το Αρχάγγελσκ ως το Μπορντώ. 

Το 1848 η σχολή κατάρτισης εκπαιδευτικών μεταφέρθηκε επίσης από το Τρόντενες (κοντά στο σημερινό Χάρσταντ) στο Τρούμσε, με μέρος της αποστολής του να εκπαιδεύει φιλόλογους για τους Σαάμι - υπήρχε μια ποσόστωση που εξασφάλιζε πρόσβαση στους Σαάμι.  Ακολούθησαν το Μουσείο του Τρούμσε το 1872  και η Ζυθοποιία Μακ το 1877. 

Το 19ο αιώνα το Τρούμσε έγινε γνωστό ως "Παρίσι του Βορρά". Το πώς δημιουργήθηκε αυτό το ψευδώνυμο είναι αβέβαιο, αλλά ο λόγος θεωρείται γενικά ότι οι άνθρωποι στο Τρούμσε φαίνονταν πολύ πιο εξελιγμένοι από ό, τι συνήθως περίμεναν οι επισκέπτες από το Νότο.

### Πρώτο μισό του 20ου αιώνα: εξερευνήσεις και πόλεμος

Φωτοχρωμία του Τρούμσε, 1900
Στα τέλη του 19ου αιώνα το Τρούμσε είχε γίνει σημαντικό εμπορικό κέντρο της Αρκτικής από το οποίο ξεκινούσαν πολλές εξερευνητικές αποστολές. Εξερευνητές όπως ο Ρόαλντ Άμουνδσεν, ο Ούμπερτο Νόμπιλε και ο Φρίντγιοφ Νάνσεν χρησιμοποίησαν την τεχνογνωσία του Τρούμσε σχετικά με τις συνθήκες στην Αρκτική και συχνά στρατολογούσαν τα πληρώματά τους από την πόλη.  Το παρατηρητήριο του Βόρειου σέλαος ιδρύθηκε το 1927.

Όταν η Γερμανία εισέβαλε στη Νορβηγία το 1940 το Τρούμσε υπήρξε για λίγο έδρα της Νορβηγικής κυβέρνησης. Ο Στρατηγός Καρλ Γκούσταβ Φλέισερ έφτασε εκεί στις 10 Απριλίου 1940 μετά από πτήση υπό δυσμενέστατες συνθήκες. Από το Τρούμσε εξέδωσε εντολές για πλήρη πολιτική και στρατιωτική κινητοποίηση και κήρυξε τη Βόρεια Νορβηγία θέατρο πολέμου. Το στρατηγικό σχέδιό του ήταν πρώτα να εξουδετερώσει τις Γερμανικές δυνάμεις στο Νάρβικ και στη συνέχεια να μεταφέρει τη μεραρχία του στο Νόρντλαντ για να αντιμετωπίσει μια γερμανική προέλαση από το Τρέντελαγκ. Οι Γερμανοί κατέλαβαν τελικά ολόκληρη τη Νορβηγία, αφού είχε αποσυρθεί η Συμμαχική υποστήριξη, αν και αντιμετώπισαν λυσσαλέα αντίσταση από το Τάγμα Aλτα στο Νάρβικ. Το Τρούμσε πέρασε αλώβητο τον πόλεμο, αν και το γερμανικό θωρηκτό *Tirpitz* βυθίστηκε από βομβαρδιστικά *Avro Lancaster* της RAF  ανοιχτά του νησιού Τρούμσεγια στις 12 Νοεμβρίου 1944, σκοτώνοντας περίπου 1.000 Γερμανούς ναυτικούς. .
Στο τέλος του πολέμου η πόλη δέχτηκε χιλιάδες πρόσφυγες από την περιφέρεια Φίνμαρκ και τις βόρειες περιοχές του Tρομς - περιοχές που είχαν καταστραφεί από Γερμανικές δυνάμεις, που χρησιμοποιούσαν τακτικές καμένης γης εν αναμονή επίθεσης του Κόκκινου Στρατού. 

### Μεταπολεμική επέκταση

Η επέκταση μετά το Β΄ Παγκόσμιο Πόλεμο ήταν ταχεία. Οι αγροτικοί δήμοι Τρόμσεϊσουντ και Ούλσφιορδ και το μεγαλύτερο μέρος του Χίλεσεϊ συγχωνεύθηκαν με το Τρούμσε την 1η Ιανουαρίου 1964, δημιουργώντας το σημερινό δήμο και σχεδόν τριπλασίασαν τον πληθυσμό του Τρούμσε - από 12.430 σε 32.664.  Επιπλέον η αύξηση του πληθυσμού ήταν έντονη, μερικές φορές περισσότερο από 1.000 ετησίως. Ο πληθυσμός του δήμου Τρούμσε σήμερα είναι 68.239 και η αστική περιοχή του η ένατη πιο πολυπληθέστερη της Νορβηγίας, με πληθυσμό 58.486. 

Μια σημαντική εξέλιξη ήταν το 1964 η λειτουργία του Αεροδρομίου του Τρούμσε, που βρίσκεται στο μεγάλο νησί, και το 1972 το Πανεπιστημίου του, τότε ένα από τα τέσσερα πανεπιστήμια της Νορβηγίας και το μοναδικό που εξυπηρετούσε το (βόρειο) μισό της χώρας. Μια τοπική σχολή εκπαιδευτικών ενσωματώθηκε τελικά στο πανεπιστήμιο. Το Νορβηγικό Πολικό Ινστιτούτο μεταφέρθηκε στο Τρούμσε από το Όσλο το 1998. Πιο πρόσφατα το πανεπιστήμιο επεκτάθηκε περαιτέρω μέσω δύο συγχωνεύσεων, πρώτα με το Πανεπιστημιακό Κολλέγιο του Τρούμσε το 2009 και στη συνέχεια με το Πανεπιστημιακό Κολλέγιο του Φίνμαρκ το 2013.

Θυρεός
------

Ανάγλυφο του θυρεού σε πρόσοψη του 1910.
Ο θυρεός του Τρούμσε καθιερώθηκε το 1870. [28] Είναι ένας τάρανδος σε γαλάζιο φόντο. Συχνά στέφεται με κορώνα με πέντε ή τέσσερις πυργίσκους. Η δημοτική αρχή χρησιμοποιεί επί του παρόντος μια στυλιζαρισμένη απόδοση που σχεδιάστηκε από το Χάλβαρντ Τρέτεμπεργκ (1898–1987) και εγκρίθηκε με βασιλικό ψήφισμα στις 24 Σεπτεμβρίου 1941.

Γεωγραφία
---------

Το Τρούμσε είναι ο όγδοος μεγαλύτερος δήμος της Νορβηγίας με πληθυσμό 71.590 και το κέντρο της ένατης μεγαλύτερης αστικής περιοχής, με πληθυσμό περίπου 65.000. Η πόλη φιλοξενεί το βορειότερο πανεπιστήμιο του κόσμου και επίσης το βορειότερο βοτανικό κήπο  και πλανητάριο. 

Το κέντρο της πόλης βρίσκεται στην ανατολική πλευρά του νησιού Τρούμσεγια - πάνω από 300 χιλιόμετρα βόρεια του Αρκτικού Κύκλου με συντεταγμένες 69 ° 40′33 ″ Β και 18 ° 55′10 ″ Α. Οι προαστιακές περιοχές περιλαμβάνουν το Κρόκεν, το Τρομσντάλεν (στην ηπειρωτική χώρα, ανατολικά του Τρούμσεγια), το υπόλοιπο νησί Τρούμσεγια και το ανατολικό τμήμα του Κβάλεγια, δυτικά του Τρούμσεγια. Η Γέφυρα του Τρούμσε και η Σήραγγα Τρόμσεϊσουντ διασχίζουν τον πορθμό Τρομσεϊσιούντετ, συνδέοντας οδικώς την ηπειρωτική χώρα με το Τρούμσεγια. Στη δυτική πλευρά της πόλης η Γέφυρα Σάντνεσουντ συνδέει τα νησιά Τρούμσεγια και Κβάλεγια.

Υπάρχουν πολλά ψηλά βουνά μέσα στο δήμο, όπως τα Χαμπέροκεν, Γεχκεβάρι, Στόρε Μπλόμαν, Στόρε Φορνεστίντεν και Τρομσνταλστίντεν. Οι Αλπεις Λίνγκεν βρίσκονται κατά μήκος των δημοτικών συνόρων Τρούμσε-Λίνγκεν. Υπάρχουν πολλά νησιά στο δήμο, όπως τα Χιλέσεγια, Κβάλεγια, Ρεμπενέσεγια, Ρινγκβάσεγια, Σομάρεγια και Τρούμσεγια. Υπάρχουν επίσης πολλά φιόρδ στο Τρούμσε, όπως τα Μπαλσφιόρντεν, Καλντφιόρντεν, Μάλανγκεν και Ουλσφιόρντεν.

Πανοραμική άποψη του Τρούμσε από το Φλέγια. Η Γέφυρα του Τρούμσε και ο Αρκτικός Καθεδρικός Ναός βρίσκονται στην κάτω δεξιά γωνία..
Tο Τρούμσε κατά την πολική νύχτα από το Φγελχέισεν.
### Κλίμα

Το Τρούμσε το Μάιο
Το Τρούμσε έχει κλίμα υποαρκτικό (κλιματική ταξινόμηση Κέππεν *Dfc*), καθώς οι θερμοκρασίες του χειμώνα είναι αρκετά κρύες για να πληρούν τις προϋποθέσεις του και η θερινή περίοδος είναι μικρή. Ωστόσο η ποσότητα και η κατανομή των κατακρημνίσεων, με μέγιστο το φθινόπωρο και στις αρχές του χειμώνα, καθώς και η έλλειψη μόνιμα παγωμένου εδάφους δεν είναι χαρακτηριστικές των υποαρκτικών περιοχών. Λόγω της ελεύθερης από πάγο Νορβηγικής Θάλασσας και των ήπιων δυτικών ανέμων που φθάνουν στις ακτές οι χειμερινές θερμοκρασίες στο Τρούμσε μετριάζονται και είναι εξαιρετικά ήπιες για το γεωγραφικό του πλάτος.

Το Τρούμσε έχει τη φήμη ότι συγκεντρώνει πολύ χιόνι το χειμώνα, αλλά στους δρόμους της πόλης επικρατεί συχνά πάγος, ειδικά το πρώτο μισό του χειμώνα. Η κατανομή της χιονόπτωσης στο Τρούμσε είναι αρκετά ασταθής και ποικίλλει σημαντικά ανά έτος.  Το λειώσιμο του χιονιού από τη βροχή τις πολικές νύχτες στα μέσα του χειμώνα δεν είναι ασυνήθιστο και ακολουθείται συχνά από ψυχρούς θυελλώδεις ανέμους της Αρκτικής, που δημιουργούν επικίνδυνες συνθήκες οδήγησης και περπατήματος στον πάγο. Είναι σύνηθες να βλέπουμε τους κατοίκους του Τρούμσε να περπατούν με καρφιά στα παπούτσια τους και σχεδόν όλα τα αυτοκίνητα χρησιμοποιούν ελαστικά με καρφιά. Το ρεκόρ όλων των εποχών για το ύψος χιονιού σημειώθηκε στις 29 Απριλίου 1997, όταν ο μετεωρολογικός σταθμός στην κορυφή του Τρούμσεγια κατέγραψε 240 εκατοστά χιονιού στο έδαφος.  Σε ένα μέσο χειμώνα το Τρούμσε έχει 160 ημέρες με τουλάχιστον 25 εκατοστά χιόνι στο έδαφος (με βάση το μέσο όρο 1970-2000 στο μετεωρολογικό σταθμό στην κορυφή του νησιού, 100 μέτρα πάνω από την επιφάνεια της θάλασσας). 

Η χαμηλότερη θερμοκρασία που έχει καταγραφεί ποτέ είναι −18.4 ° C το Φεβρουάριο του 1966. Αυτή είναι εξαιρετικά ήπια για μια τοποθεσία τόσο πολύ βόρεια, καθώς είναι περίπου ίδια με την αντίστοιχη για ολόκληρη την πολιτεία της Φλόριντα - περίπου 40 μοίρες γεωγραφικό πλάτος νοτιότερα. Ωστόσο στο αεροδρόμιο, επίσης στην πόλη, η χαμηλότερη καταγραφή -20,1 ° C το Φεβρουάριο του 1985.  Παρά το γεγονός ότι είναι 10 μοίρες βορειότερα από την πρωτεύουσα Όσλο οι χειμερινές θερμοκρασίες είναι πολύ παρόμοιες. Ο "Ήλιος του μεσονυχτίου" βρίσκεται πάνω από τον ορίζοντα από τις 19 Μαΐου ως τις 27 Ιουλίου (71 ημέρες) και η περίοδος με συνεχή νύχτα (πολική νύχτα) διαρκεί λιγότερο, από τις 28 Νοεμβρίου ως τις 14 Ιανουαρίου (48 ημέρες).

Τα καλοκαίρια είναι αρκετά δροσερά, μερικές φορές με συννεφιά και βροχή, και άλλες ηλιόλουστα, συχνά με μεγάλες διακυμάνσεις από έτος σε έτος και από μήνα σε μήνα, ανάλογα με τον καιρό. Ωστόσο, για το γεωγραφικό πλάτος του, τα καλοκαίρια είναι αρκετά ζεστά, ειδικά για μια παραθαλάσσια τοποθεσία. Στο Τρούμσε έχει καταγραφεί ο μήνας με τη μεγαλύτερη ηλιοφάνεια στη Νορβηγία με 430 ώρες τον Ιούλιο του 1980, καθώς και ο αντίστοιχος της άνοιξης με 381 ώρες το Μάιο του 2013. [34] Η υψηλότερη θερμοκρασία που καταγράφηκε ποτέ στο μετεωρολογικό σταθμό υψομ. 100 m είναι 30,2 ° C τον Ιούλιο του 1972. Έξω από την πόλη μεγάλες περιοχές του δήμου βρίσκονται πάνω από το όριο των δένδρων και έχουν κλίμα αλπικής ζώνης. Στη δυτική ακτή του Κβάλεγια (Σόμαρεϊ) τα κλιματικά δεδομένα δείχνουν μια μέση ετήσια θερμοκρασία 3,9 ° C, κυρίως επειδή οι χειμώνες εδώ είναι 2 ° C θερμότεροι σε σύγκριση με την πόλη,  καθιστώντας αυτό το τμήμα του δήμου μια ζώνη υποπολικού ωκεάνιου κλίματος (*Cfc*). Το Τρούμσε είναι η βορειότερη πόλη της γης, όπου η μέση ετήσια χαμηλή θερμοκρασία είναι πάνω από το μηδέν.

Τα τελευταία χρόνια σημειώνεται αύξηση της θερμοκρασίας και δεν έχει σημειωθεί ολονύκτιος παγετός τον Ιούνιο από το 1997.

| Κλιματικά δεδομένα Τρούμσε, Noρβηγία 1981 - 2010, ηλιοφάνεια 1961 - 1990, ακρότατα 1920 - σήμερα (100 m) |
| --- |
| Μήνας | Ιαν | Φεβ | Μάρ | Απρ | Μάι | Ιούν | Ιούλ | Αύγ | Σεπ | Οκτ | Νοε | Δεκ | Έτος |
| Υψηλότερη Μέγιστη °C (°F) | 8.4 | 8.2 | 9.1 | 17(63) | 26.6 | 29.5 | 30.2 | 28.4 | 22.4 | 18.6 | 11.9 | 9.7 | 30,2 |
| Μέση Μέγιστη °C (°F) | −1.3 | −1.4 | 0.2 | 3.5 | 8.2 | 12.7 | 15.8 | 14.5 | 10.0 | 5.0 | 1.3 | −0.5 | 5,7 |
| Μέση Μηνιαία °C (°F) | −3.5 | −3.7 | −2.2 | 0.9 | 5.3 | 9.4 | 12.4 | 11.3 | 7.4 | 2.9 | −0.7 | −2.6 | 3,1 |
| Μέση Ελάχιστη °C (°F) | −5.6 | −5.9 | −4.6 | −1.8 | 2.3 | 6.1 | 8.9 | 8.0 | 4.8 | 0.8 | −2.6 | −4.8 | 0,5 |
| Χαμηλότερη Ελάχιστη °C (°F) | −18.3 | −18.4 | −17 | −14.3 | −6.6 | −2.5 | 0.7 | 1.1 | −4.3 | −9.6 | −14.2 | −16.8 | −18,4 |
| Υετός mm (ίντσες) | 112,4 | 95,4 | 71,7 | 66,1 | 57,4 | 54,1 | 77,8 | 86,6 | 110,9 | 135,9 | 98,3 | 112,3 | 1,080,8 |
| Μέσες ημέρες κατακρημνίσεων (≥ 1 mm) | 15.4 | 12.9 | 11.4 | 11.6 | 11.1 | 10.3 | 12.8 | 12.6 | 14.9 | 17.7 | 13.5 | 15.6 | 160,1 |
| Μέσες μηνιαίες ώρες ηλιοφάνειας | 3 | 32 | 112 | 160 | 218 | 221 | 205 | 167 | 92 | 49 | 6 | 0 | 1.265 |
| *Πηγή #1: Met Norway, The Weather Network, Météo climat stats* |
| *Πηγή #2: Weather Atlas (UV index)* |

| Κλιματικά δεδομένα για Τρούμσε |
| --- |
| Μήνας | Ιαν | Φεβ | Mαρ | Aπρ | Mάι | Ιου | Ιου | Aυγ | Σεπ | Oκτ | Noε | Δεκ | Ετος |
| Μέση θερμοκρασία θάλασσας °C (°F) | 5.2(41.4) | 4.6(40.3) | 4.2(39.5) | 4.6(40.3) | 6.2(43.1) | 8.8(47.8) | 10.8(51.4) | 11.3(52.4) | 10.1(50.3) | 8.3(47.0) | 7.6(45.6) | 6.4(43.6) | 7.3(45.2) |
| Πηγή: Weather Atlas |

### Φως και σκοτάδι

The Northern Lights in TromsøTο Βόρειο Σέλας κοντά στο Τρούμσε.
Νωρίς το απόγευμα κατά τη διάρκεια της πολικής νύχτας στο Τρούμσε της Νορβηγίας.
Tromsø in midnight sun in JulyΤο Τρούμσε με τον ήλιο του μεσονυχτίου τον Ιούλιο.
Το Αεροδρόμιο του Τρούμσε μεσημέρι στις αρχές Ιανουαρίου.
Άποψη του Τρούμσε του 19ου αιώνα, του Πέντερ Mπάλκε.
Ο ήλιος του μεσονυχτίου εμφανίζεται από τις 18 Μαΐου ως τις 26 Ιουλίου, αλλά τα βουνά εμποδίζουν τη θέα του για μερικές ημέρες, πράγμα που σημαίνει ότι μπορεί κανείς να τον δει από τις 21 Μαΐου έως τις 21 Ιουλίου. Λόγω του μεγάλου γεωγραφικού πλάτους του Τρούμσε το λυκόφως είναι μεγάλο, που σημαίνει ότι δεν υπάρχει αληθινή νύχτα μεταξύ 27 Μαρτίου και 17 Σεπτεμβρίου.

Ο ήλιος παραμένει κάτω από τον ορίζοντα κατά τη διάρκεια της πολικής νύχτας από περίπου τις 26 Νοεμβρίου ως τις 15 Ιανουαρίου, αλλά λόγω των βουνών, ο ήλιος δεν είναι ορατός από τις 21 Νοεμβρίου ως τις 21 Ιανουαρίου. Η επιστροφή του ήλιου είναι μια ευκαιρία για γιορτή. Ωστόσο, λόγω του λυκόφωτος, υπάρχει κάποιο φως της ημέρας για μερικές ώρες ακόμη και γύρω στο μεσοδιάστημα, συχνά με γαλάζιο φως, επιτρέποντας φυσιολογικούς κύκλους ημέρας / νύχτας κατά τη διάρκεια του χειμώνα. Οι νύχτες μικραίνουν γρήγορα. Στις 21 Φεβρουαρίου ο ήλιος βρίσκεται πάνω από τον ορίζοντα από τις 7:45 π.μ. ως τις 4:10 μ.μ. και την 1η Απριλίου βρίσκεται πάνω από τον ορίζοντα από τις 5:50 π.μ. ως τις 7:50 μ.μ. (θερινή ώρα). Ωστόσο αν κάποιος συμπεριλάβει το αστρονομικό λυκόφως ως "όχι νύχτα", τότε το Τρούμσε έχει μόνο 13 ώρες και 32 λεπτά νύχτα κατά το χειμερινό ηλιοστάσιο.

Ο συνδυασμός χιονοκάλυψης και ηλιοφάνειας δημιουργεί συχνά έντονες συνθήκες φωτισμού από τα τέλη Φεβρουαρίου ως το λιώσιμο του χιονιού στην πεδιάδα (συνήθως στα τέλη Απριλίου) και τα γυαλιά ηλίου είναι απαραίτητα για το σκι. Λόγω αυτών των διαμετρικά διαφορετικών συνθηκών φωτός το χειμώνα οι Νορβηγοί τον χωρίζουν συχνά σε δύο εποχές: *Mørketid* (πολική νύχτα) και *Seinvinter* (τέλη χειμώνα).

Είναι δυνατόν να παρατηρηθεί το βόρειο σέλας από το Τρούμσε, καθώς η βόρεια Νορβηγία βρίσκεται στη ζώνη του σέλαος. Δεδομένου ότι το καλοκαίρι είναι συνεχώς φωτεινό, το σέλας δεν είναι ορατό από τα τέλη Απριλίου ως τα μέσα Αυγούστου. Επιπλέον, λόγω της παράκτιας τοποθεσίας, στο Τρούμσε επικρατεί συχνά συννεφιά, που εμποδίζει την παρατήρηση του σέλαος, ακόμη και αν υπάρχει.

### Οικισμοί

Ο Δήμος του Τρούμσε περιλαμβάνει τους οικισμούς:

| Κβάλεγια | Πόλη του ΤρούμσεΤρούμσεγια | Ηπειρωτικά |
| --- | --- | --- |
| * Μπρένσχολμεν
* Ερστφιορντμποτν
* Κάλντφιορδ
* Κγέσεν
* Σάντνεσαμν
* Σόμαρεϊ
 | * Μπγέρκακερ
* Κβαλεϊσλέτα
* Σκάτερα
* Τρόμσνταλεν
 | * Μπρεϊβικέιντετ
* Κρόκεν
* Γέβικ
* Λάκσελβμπουκτ
* Ολντερβικ
* Μόβικ
* Ράμφιορντνες
* Σγιούρσνες
 |

Αστικό τοπίο
------------

Tο κέντρο του Τρούμσε
Το συμπαγές κέντρο της πόλης έχει τη μεγαλύτερη συγκέντρωση ιστορικών ξύλινων σπιτιών βόρεια του Τρόντχαϊμ, που συνυπάρχουν με τη σύγχρονη αρχιτεκτονική. Τα σπίτια χρονολογούνται από το 1789 ως το 1904, όταν η κατασκευή ξύλινων σπιτιών απαγορεύτηκε στο κέντρο της πόλης, όπως και σε πολλές άλλες νορβηγικές πόλεις. Το παλαιότερο σπίτι στο Τρούμσε είναι το *Skansen*, χτισμένο το 1789 στα ερείπια ενός χωμάτινου οχυρού του 13ου αιώνα. 

Ο Αρκτικός Καθεδρικός του Τρούμσε
Το Πολικό Μουσείο, *Polarmuseet*, που στεγάζεται σε ένα κτίριο της αποβάθρας του 1837, παρουσιάζει το παρελθόν του Τρούμσε ως θηραλιευτικού κέντρου της Αρκτικής και σημείου εκκίνησης για τις εκεί εξερευνητικές αποστολές. Ο Καθεδρικός Ναός του Τρούμσε, ο μοναδικός ξύλινος καθεδρικός της Νορβηγίας, που χτίστηκε το 1861, βρίσκεται στο κέντρο της πόλης, όπως και η μικρή καθολική εκκλησία *Vår Frue* ("Παναγία"). Ο παλαιότερος κινηματογράφος της Βόρειας Ευρώπης που χρησιμοποιείται ακόμη, το *Verdensteatret*, χτίστηκε το 1915–16. Ο κινηματογράφος έχει μεγάλες τοιχογραφίες, έργο του τοπικού καλλιτέχνη Σβέρε Μακ το 1921, που απεικονίζουν σκηνές από νορβηγικές λαϊκές παραδόσεις και παραμύθια.

Ο Αρκτικός Καθεδρικός Ναός, μια σύγχρονη εκκλησία που χτίστηκε το 1965, βρίσκεται στην ηπειρωτική χώρα, απέναντι από το θορυβώδες κέντρο της πόλης. Η εκκλησία, στην πραγματικότητα ενοριακή εκκλησία και όχι καθεδρικός, σχεδιάστηκε από τον Γιαν Ινγκε Χόβιγκ. Το ενυδρείο και κέντρο εμπειριών *Polaria* από το 1998 βρίσκεται σε μικρή απόσταση με τα πόδια νότια από το κέντρο της πόλης. Το Μουσείο του Τρούμσε είναι ένα πανεπιστημιακό μουσείο, που παρουσιάζει τον πολιτισμό και τη φύση της Βόρειας Νορβηγίας. Το μουσείο περιλαμβάνει επίσης τον Αρκτικοαλπικό βοτανικό κήπο, το βορειότερο βοτανικό κήπο του κόσμου. Ένα τελεφερίκ ανεβαίνει στο βουνό Στόρστεϊνεν, 420 μέτρα πάνω από την επιφάνεια της θάλασσας, με πανοραμική θέα του Τρούμσε. Το βουνό Τρομσνταλστίντεν, υψομ. 1.238 μέτρα, στην ηπειρωτική χώρα, που εντοπίζεται εύκολα από το κέντρο της πόλης, είναι επίσης σημαντικό τοπόσημο. Στην κορυφή του Tρόμσεγια βρίσκεται η λίμνη Πρέστβανετ.

Oικονομία
---------

Λιμάνι του Τρούμσε
Το Τρούμσε είναι το μεγαλύτερο αλιευτικό λιμάνι αλιείας της Νορβηγίας και το Πανεπιστήμιο του Τρούμσε είναι κέντρο έρευνας για την Αρκτική. Ο τουρισμός αναδύθηκε ως εναλλακτικός οικονομικός πόρος αφότου η Τζοάνα Λούμλεϊ παρουσίασε την πόλη στην εκπομπή του BBC «Η Τζοάνα Λούμλεϊ στη Χώρα του Βόρειου Σέλαος».

Δημογραφικά
-----------

Ιστορική εξέλιξη πληθυσμού| Έτος | Πληθ.   | ±%   |
| --- | --- | --- |
| 1951 | 10.940 | —     |
| 1960 | 12.283 | +12.3% |
| 1970 | 38.094 | +210.1% |
| 1980 | 45.833 | +20.3% |
| 1990 | 50.548 | +10.3% |
| 2000 | 59.145 | +17.0% |
| 2010 | 67.305 | +13.8% |
| 2011 | 68.239 | +1.4% |

Το εσωτερικό ενός από τα εμπορικά κέντρα της πόλης
Περισσότερες από 100 εθνικότητες εκπροσωπούνται στον πληθυσμό. Μεταξύ των πιο σημαντικών μειονοτήτων είναι οι Σαάμι, οι Ρώσοι και οι Φινλανδοί, τόσο οι ντόπιοι Kβεν (απόγονοι Φινλανδών μεταναστών του 19ου αιώνα) όσο και πρόσφατοι μετανάστες από τη Φινλανδία.  Το βορειότερο τζαμί του κόσμου βρίσκεται στο Τρούμσε. Η Καθολική εκκλησία της Παναγίας είναι η έδρα του βορειότερου Καθολικού Επισκόπου, που ηγείται της Ρωμαιοκαθολικής Επισκοπής του Τρούμσε. Αν και ο τοπικός πληθυσμός Καθολικών είναι μόνο 350 ο Πάπας Ιωάννης Παύλος Β΄ επισκέφθηκε αυτή τη μικρή εκκλησία και έμεινε ως επισκέπτης του επισκόπου το 1989. 

### Πληθυσμός Σαάμι

Όπως αναφέρθηκε στην ενότητα "Ιστορία" η περιοχή Τρούμσε υπήρξε επί μακρόν πατρίδα του πολιτισμού των Σαάμι. Η αφομοίωση των Παράκτιων Σαάμι, ωστόσο, είχε ως αποτέλεσμα ο τοπικός πολιτισμό τους να γίνεται όλο και πιο αόρατος στην περιοχή του Τρούμσε κατά τον 20ο αιώνα. Τη δεκαετία του 1970, ωστόσο, σημειώθηκε μια αναζωογόνηση του πολιτισμού και της ταυτότητας των Σαάμι, που επίσης έγινε αισθητή στο Τρούμσε. Έχουν γίνει προσπάθειες για την αντιμετώπιση της παρακμής της γλώσσας των Σαάμι μέσω της ίδρυσης ενός κέντρου Σααμικής γλώσσας στο Ούλσφιορδ.

Η πόλη του Τρούμσε έχει γενικά επιδείξει θετική στάση απέναντι στον πολιτισμό των αυτόχθονων μειονοτήτων. Για παράδειγμα ο δήμος έχει καθιερώσει την Ημέρα του Λαού των Σαάμι , οι πινακίδες στο Πανεπιστήμιο είναι δίγλωσσες και όταν η πόλη έθεσε υποψηφιότητα για τους Χειμερινούς Ολυμπιακούς Αγώνες το Σααμικό όνομα του Τρούμσε, *Romsa*, συμπεριλήφθηκε στον προτεινόμενο λογότυπο για την εκδήλωση μαζί με ένα παραδοσιακό σύμβολο των Σαάμι ως το κύριο οπτικό στοιχείο της. 

### Γλωσσική διαμάχη του 2011

Το 2011 ο ρόλος του πολιτισμού των Σαάμι στο Τρούμσε έγινε αντικείμενο διαμάχης. Το Δημοτικό Συμβούλιο είχε υποβάλει πρόταση για συμμετοχή του Τρούμσε στη Διοικητική Περιοχή της γλώσσας Σαάμι. Αυτό θα συνεπαγόταν την παροχή ίσου χώρου σε επιλεγμένα Σααμικά τοπωνύμια στις οδικές πινακίδες, θα επέτρεπες στους ομιλητές της Σαάμι να επικοινωνούν στη γλώσσα τους με τις τοπικές αρχές και να παρέχονται από το Κοινοβούλιο των Σαάμι στους υπαλλήλους του να μάθουν τη Σαάμι. Πολιτικά κόμματα, όπως το Κόμμα Προόδου, το Φιλελεύθερο και το Συντηρητικό, αντιτάχθηκαν στην απόφαση και την έκαναν μέρος της προεκλογικής τους εκστρατείας για να απορριφθεί, υποστηρίζοντας ότι, ως «νορβηγική πόλη», το Τρούμσε δεν ήταν υποχρεωμένο να αναγράφει Σααμικά τοπωνύμια μαζί με νορβηγικά, ή να κάνετε τη Σαμική επίσημη γλώσσα μαζί με τη Νορβηγική.  Τα κόμματα που αντιτίθενται σε μεγαλύτερο ρόλο του πολιτισμού Σαάμι στο Τρούμσε κέρδισαν τις εκλογές και απέρριψαν την πρόταση. Υποστηρίχθηκε ότι το ζήτημα έχει «χωρίσει» τους κατοίκους του Τρούμσε μεταξύ εκείνων που θεωρούν τον πολιτισμό των Σαάμι ότι ανήκει φυσικά εκεί και εκείνων που το βλέπουν ως ξένο στην περιοχή.  Κατά την προεκλογική εκστρατεία και στη συνέχεια οι φιλο-Σαάμι πολιτικοί δέχθηκαν απειλές και οι άνθρωποι που φορούσαν παραδοσιακά ρούχα των Σαάμι ισχυρίζονται ότι έχουν υποστεί λεκτική κακοποίηση. Τον Ιούνιο του 2013 ωστόσο ο δήμος συνήψε συμφωνία συνεργασίας με το Κοινοβούλιο των Σαάμι, που αποσκοπεί στην ενίσχυση της εκπαίδευσης της γλώσσας και του πολιτισμού τους στο Τρούμσε.

Πολιτισμός
----------

Η Πινακοθήκη Σύγχρονης Τέχνης του Τρούμσε (*Tromsø Kunstforening*).
Το *Ølhallen*, ένα από τα πολλά κλαμπ, παμπ και μπαρ του Τρούμσε.
Όντας η μεγαλύτερη πόλη της Βόρειας Νορβηγίας, το Τρούμσε είναι το πολιτιστικό κέντρο της περιοχής του. Έτυχε κάποιας διεθνούς δημοσιότητας όταν στις 11 Ιουνίου 2005 φιλοξένησε μία από τις έξι συναυλίες  *46664*, με σκοπό να αναδείξουν το ζήτημα του AIDS στη διεθνή ατζέντα.

Πολλές πολιτιστικές δραστηριότητες πραγματοποιούνται στο *Kulturhuset* (σπίτι πολιτισμού), συμπεριλαμβανομένων συναυλιών της Νορβηγικής Αρκτικής Φιλαρμονικής και έργων του θιάσου επαγγελματικού θεάτρου του Τρούμσε, *Hålogaland Teater*. Το νέο κτίριο του θεάτρου εγκαινιάστηκε το Νοέμβριο του 2005. Η πόλη έχει πολλά μουσεία. Τα μεγαλύτερα είναι η Πινακοθήκη της Βόρειας Νορβηγίας (*Nordnorsk Kunstmuseum*) και η Πινακοθήκη Σύγχρονης Τέχνης του Τρούμσε (*Tromsø Kunstforening*)

*Domkirken* - Καθεδρικός του Τρούμσε
Η σκηνή techno του Τρούμσε είναι η προέλευση πολλών από τους σημαντικότερους καλλιτέχνες ηλεκτρονικής μουσικής της Νορβηγίας και η πόλη ήταν πρωτοπόρα στα πρώτα στάδια της *house* και της techno μουσικής στη Νορβηγία από τα τέλη της δεκαετίας του 1980.  Το διεθνώς αναγνωρισμένο δίδυμο *Röyksopp* και ο ambient ηλεκτρονικός μουσικός Γκέιρ Γένσεν, γνωστός ως *Biosphere*, είναι οι πιο διάσημοι στο εξωτερικό.

Η δισκογραφική εταιρεία *Beatservice Records* και το *Insomnia Festival* αποδεικνύουν ότι το Τρούμσε εξακολουθεί να ηγείται της χώρας στην ανάπτυξη και προώθηση του είδους.

Οι τοπικές εφημερίδες είναι η *Bladet Tromsø* και η *Nordly*s.

Το Αρκτικό Συμβούλιο (υψηλόβαθμο διακυβερνητικό φόρουμ που ασχολείται με θέματα που αντιμετωπίζουν οι κυβερνήσεις και οι αυτόχθονες λαοί της Αρκτικής. Οι οκτώ χώρες με κυριαρχία στα εδάφη πέραν του Αρκτικού Κύκλου αποτελούν τα μέλη του συμβουλίου: Καναδάς, Δανία, Φινλανδία, Ισλανδία, Νορβηγία, Ρωσία, Σουηδία και Ηνωμένες Πολιτείες. Εκτός αυτών υπάρχουν ορισμένα κράτη-παρατηρητές) έχει την έδρα του στο Τρούμσε. 

Ο Νέλσον Μαντέλα στην 46664 της Αρκτικής

Φεστιβάλ και εκδηλώσεις
-----------------------

Τόσο το Διεθνές Φεστιβάλ Κινηματογράφου του Τρούμσε όσο και το *Nordlysfestivalen* (Φεστιβάλ Βόρειου Σέλάος), ένα φεστιβάλ κλασικής μουσικής, διοργανώνονται τον Ιανουάριο. Το τέλος αυτού του μήνα σηματοδοτείται από την *Ημέρα του Ήλιου* (*Soldagen*), όταν ο ήλιος εμφανίζεται τελικά πάνω από τον ορίζοντα μετά την Πολική Νύχτα, που γιορτάζεται, κυρίως από τα παιδιά. Η *Παγκόσμια Ημέρα των Σαάμι* γιορτάζεται στο Πανεπιστήμιο του Τρούμσε και στο δημαρχείο στις 6 Φεβρουαρίου κάθε χρόνο. Το Λατινοαμερικάνικο Φεστιβάλ του Τρούμσε, *No Siesta Fiesta*, πραγματοποιείται στα τέλη Φεβρουαρίου. Ξεκίνησε το 2007 και παρουσιάζει τα «καλύτερα της Λατινικής Αμερικής» στη Βόρεια Νορβηγία με ταινίες, χορό, μουσική, τέχνη, σεμινάρια, συζητήσεις, αγορές και μια παρέλαση Σάμπα στους δρόμους. Κάθε φθινόπωρο διοργανώνεται το Φεστιβάλ Αϋπνίας για ηλεκτρονική μουσική. Είναι ένα από τα μεγαλύτερα και πιο σημαντικά φεστιβάλ ηλεκτρονικής μουσικής και techno στη Νορβηγία.

Το Υπαίθριο Φεστιβάλ Μπούκτα του Τρούμσε, που πραγματοποιείται τον Ιούνιο και τον Ιούλιο, είναι ένα δημοφιλές μουσικό φεστιβάλ. Είναι κυρίως ένα φεστιβάλ ροκ, αλλά και άλλων ειδών σύγχρονης μουσικής. Το φεστιβάλ πραγματοποιείται στο *Telegrafbukta*, ένα πάρκο στο νοτιοδυτικό τμήμα του νησιού Tρούμσεγια. Άλλες δημοφιλείς πολιτιστικές καλοκαιρινές εκδηλώσεις μεταξύ του πληθυσμού του Τρούμσε είναι τα φεστιβάλ Κάρλσεϊ και Ρίντου Ρίτζοτ Riddu Riddu, και τα δύο πραγματοποιούνται στην περιοχή γύρω από την πόλη.

Αθλητισμός
----------

Πίστα κατάβασης σκι στο Τρούμσε
Το Τρούμσε έχει πολλούς ποδοσφαιρικούς συλλόγους, εκ των οποίων οι τρεις πιο σημαντικοί είναι ο *Tromsø IL*, που παίζει στο Πρωτάθλημα ποδοσφαίρου Νορβηγίας και είναι η βορειότερη ποδοσφαιρική ομάδα του κόσμου Πρωταθλήματος ποδοσφαίρου, η *I.F. Fløya* στη Δεύτερη Κατηγορία (γυναίκες) και η *Tromsdalen U.I.L*. που παίζει στη Δεύτερη Κατηγορία. Κάθε χρόνο τον Ιούνιο διοργανώνεται ο Μαραθώνιος του Ηλιου του Μεσονυχτίου του Τρούμσε και πρόσφατα επίσης ένα Ημιμαραθώνιος της Πολικής Νύχτας τον Ιανουάριο. Η πόλη φιλοξενεί πολλές ομάδες στην κορυφαία κατηγορία διάφορων αθλημάτων, όπως η *Tromsø Storm* στο μπάσκετ, η *BK Tromsø* στο βόλεϊ και η *Tromsø Volley* στο βόλεϊ γυναικών. Ο παλαιότερος αθλητικός σύλλογος του Τρούμσε είναι ο *Tromsø Turnforening*, γυμναστικός σύλλογος, που ιδρύθηκε 1862 και ήταν το λίκνο του προαναφερθέντος ποδοσφαιρικού συλλόγου *Tromsø IL*.

Το Τρούμσε επιλέχθηκε από την Εθνική Ολυμπιακή Επιτροπή της Νορβηγίας ως υποψήφιο της χώρας για τους Χειμερινούς Ολυμπιακούς Αγώνες του 2018. Αυτό θα έκανε το Τρούμσε την πρώτη πόλη βόρεια του Αρκτικού Κύκλου που θα φιλοξενούσε τους αγώνες. Υπήρχαν σχέδια για τη χρήση πλοίων ως χωριό των μέσων ενημέρωσης. Τον Οκτώβριο του 2008 η ΕΟΕ απέσυρε την υποψηφιότητα του Τρούμσε, επικαλούμενη υπερβολικό κόστος. [82] Από το νότιο ως το βόρειο άκρο του νησιού Tρούμσεγια, υπάρχει μια διαδρομή σκι αντοχής με επιδαπέδιο φωτισμό. Μια πίστα κατάβασης σκι βρίσκεται επίσης στο νησί, κοντά στο πανεπιστήμιο. Την άνοιξη του 2010 λειτούργησε το πρώτο παγοδρόμιο της πόλης και φιλοξενεί την *Tromsø Hockey*, που παίζει στο Σουηδικό Πρφτάθλημα Χόκεϋ επί πάγου. Το Τρούμσε έχει επίσης τη βορειότερη ομάδας τένις της Νορβηγίας.

Σημαντικοί άνθρωποι
-------------------

Γιοχάνες Στέεν
* Γιοχάνες Στέεν (1827-1906) εκπαιδευτικός και πολιτικός, δήμαρχος του Τρούμσε (1856-1862) και πρωθυπουργός της Νορβηγίας 1891-1893
* Χάλβταν Κοχτ (1873–1965) ιστορικός, πολιτικός και Υπουργός Εξωτερικών

Λένε Μάρλιν, 2009
* Κόρα Σάντελ (1880–1974) συγγραφέας και ζωγράφος
* Πέτερ Βέσελ Ζάπφε (1899–1990) μεταφυσικός, συγγραφέας, δικηγόρος και ορειβάτης
* Κίρστι Σάμποε (γεν. 1946) μουσική ερμηνεύτρια και ηθοποιός
* Γκέιρ Γένσεν (γεν. 1962) ηλεκτρονικός μουσικός με το ψευδώνυμο *Biosphere*
* Εσπεν Λιντ (γεν. 1971) παραγωγός δίσκων, τραγουδοποιός, τραγουδιστής και πολυοργανίστας
* Τόμας Τορμοντσέτερ Χάουγκεν (γεν 1974) ψευδώνυμο *Samoth*, πολυοργανίστας του black metal συγκροτήματος *Emperor*
* Λένε Μάρλιν (γεν. 1980) τραγουδίστρια-τραγουδοποιός και μουσικός
* Ντάγκνι Νόρβολ Σάντβικ (γεν 1990) τραγουδίστρια, ποπ μουσικός και τραγουδοποιός

Ρόγκερ Νίλσεν, 2008
* Περ-Μάτιας Χέγκμο (γεν. 1959) πρώην προπονητής των εθνικών ομάδων ποδοσφαίρου ανδρών και γυναικών
* Ρόγκερ Νίλσεν (γεν. 1969) προπονητής ποδοσφαίρου και πρώην παίκτης, με 329 συμμετοχές σε ομάδες και 32 με την Εθνική Νορβηγίας
* Μπγιάρτε Ενγκεν Βικ (γεν. 1971) πρώην αθλητής του βόρειου σύνθετου με πολλά μετάλλιο στους Χειμερινούς Ολυμπιακούς Αγώνες του 1994 και του 1998
* Ολε Μάρτιν Ερστ (γεν. 1974) πρώην ποδοσφαιριστής, που μεγάλωσε στο Τρούμσε, με 414 συμμετοχές σε ομάδες και 22 με την Εθνική Νορβηγίας
* Ρούμπεν Ιτεργκορντ Γένσεν (γεν. 1988) ποδοσφαιριστής με 414 συμμετοχές σε ομάδες και 22 με την Εθνική Νορβηγίας

«Αδελφοποιημένες» πόλεις
------------------------

|  |  |
| --- | --- |
| * Κέμι (Φινλανδία, από 1940)
* Λούλεο (Σουηδία, 1950)
* Ριγκιόμπιγκ (Δανία, 1950)
* Γκρίμσμπι (Ηνωμένο Βασίλειο, 1961)
* Πούνε (Ινδία, 1966)
* Άνκορεϊτζ (ΗΠΑ, 1969)
 | * Ζάγκρεμπ (Κροατία, 1971)
* Μούρμανσκ (Ρωσία, 1972)
* Κετσαλτενάνγκο (Γουατεμάλα, 1999)
* Γάζα (Κράτος της Παλαιστίνης, 2001)
* Ναντίμ (Ρωσία, 2008)
* Αρχάγγελσκ (Ρωσία, 2011)
 |

Παραπομπές
----------

1. ↑  «Ordfører». Τρούμσε.
2. ↑  «Her tar Gunnar Wilhelmsen over som ordfører». 16  Οκτωβρίου 2019.
3. ↑  Norwegian Mapping and Cadastre Authority: «Arealstatistikk for Norge 2020». (Μποκμάλ) *Area statistics for Norway 2020*. Norwegian Mapping and Cadastre Authority. 20  Δεκεμβρίου 2019.
4. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistics Norway. 21  Φεβρουαρίου 2023.
5. ↑  Erroneously, the Sámi name is often believed to be "Romssa". This is because "Tromsø Municipality" is "Roms**s**a Suohkan". Romssa, however is the *genitive case*, so that "Roms**s**a Suohkan" translates to "the Municipality **of** Romsa".
6. ↑  Statistisk sentralbyrå (2020). «Table: 06913: Population 1 January and population changes during the calendar year (M)» (στα Νορβηγικά).
7. ↑  Statistisk sentralbyrå (2020). «09280: Area of land and fresh water (km²) (M)» (στα Νορβηγικά).
8. ↑  «Unike steinalderfunn» (στα Νορβηγικά Μποκμάλ). nrk.no. 27 Ιουλίου 2011. Ανακτήθηκε στις 21 Αυγούστου 2013.
9. ↑  «British Museum - Collection online - Search: Tromso». *British Museum*. Ανακτήθηκε στις 9 Ιουνίου 2014.
10. ↑  «2 Samisk tilstedeværelse...». regjeringen.no. Ανακτήθηκε στις 16 Φεβρουαρίου 2012.
11. ↑  «Sør-Kvaløya - fornminner — Kulturminneaaret 2009» (στα Νορβηγικά). Loype.kulturminneaaret2009.no. Αρχειοθετήθηκε από το πρωτότυπο στις 1 Μαΐου 2012. Ανακτήθηκε στις 16 Φεβρουαρίου 2012.
12. ↑  «Biskoper i Hålogaland bispedømme 1804-1952». *Den Norske Kirke*. Αρχειοθετήθηκε από το πρωτότυπο στις 9 Οκτωβρίου 2007. Ανακτήθηκε στις 3 Νοεμβρίου 2011.
13. ↑  Statsarkivet i Tromsø 1992: Arkivkatalog TROMSØ OFFENTLIGE LÆRERSKOLE, page 6.
14. ↑  «Om museet» (στα Νορβηγικά). Universitet i Tromsø. Αρχειοθετήθηκε από το πρωτότυπο στις 3 Νοεμβρίου 2007. Ανακτήθηκε στις 3 Νοεμβρίου 2007.
15. ↑  «Fra ølvogn til mikrobryggeri». Macks Ølbryggeri AS. Ανακτήθηκε στις 3 Νοεμβρίου 2007.
16. ↑  «Tromsø, Norway - Lindblad Expeditions». *www.expeditions.com* (στα Αγγλικά). Αρχειοθετήθηκε από το πρωτότυπο στις 28 Σεπτεμβρίου 2019. Ανακτήθηκε στις 28 Σεπτεμβρίου 2019.
17. ↑  Bomann-Larsen, Tor, 1951- (2006). *Roald Amundsen*. Stroud: Sutton. ISBN 0750943432. OCLC 69022308. CS1 maint: Πολλαπλές ονομασίες: authors list (link)
18. ↑  «Lost heroes of the 'Tirpitz'». *BBC History*. BBC. 17 Φεβρουαρίου 2011. Ανακτήθηκε στις 21 Αυγούστου 2018.
19. ↑  «World War II Database». Ανακτήθηκε στις 21 Αυγούστου 2018.
20. ↑  617 Squadron - The Operational Record Book 1943 - 1945 «Archived copy» (PDF). Αρχειοθετήθηκε από το πρωτότυπο (PDF) στις 6 Δεκεμβρίου 2010. Ανακτήθηκε στις 4 Αυγούστου 2008.   with additional information by Tobin Jones; Binx Publishing, Pevensey House, Sheep Street, Bicester. OX26 6JF. Acknowledgement is given to HMSO as holders of the copyright on the Operational Record Book
21. ↑  Derry, T.K. (1972). *A History of Modern Norway: 1814—1972*. Clarendon Press, Oxford. ISBN 0-19-822503-2.
22. ↑  «1902 Tromsø. Population 1 January and population changes during the year. 1951-». Statistics Norway. 2007. Ανακτήθηκε στις 3 Νοεμβρίου 2007.
23. ↑  Statistics Norway (1 January 2011). *Urban settlements. Population and area, by municipality.*. Αρχειοθετήθηκε από το πρωτότυπο στις 2011-11-25.. Ανακτήθηκε στις 2020-12-18.
24. ↑  Slavomir.P. «Coats-of-arms - National Archival services of Norway». Riksarkivet.no. Αρχειοθετήθηκε από το πρωτότυπο στις 27 Φεβρουαρίου 2012. Ανακτήθηκε στις 22 Νοεμβρίου 2012.
25. ↑  «Civic heraldry of Norway - Norske Kommunevåpen». Heraldry of the World. Ανακτήθηκε στις 14 Αυγούστου 2018.
26. ↑  «Botanisk hage i Tromsø» [Botanical Garden in Tromsø]. *The Arctic University of Norway* (στα Αγγλικά). Ανακτήθηκε στις 25 Φεβρουαρίου 2017.
27. ↑  NordNorsk.Vitensenter.no Αρχειοθετήθηκε 2005-12-28 στο Wayback Machine. (in νορβηγική)
28. ↑  "Bli rik på grønn jul", "Våt jul i snøbyen!"
29. 1 2  «Norwegian Meteorological Institute's eklima site». Αρχειοθετήθηκε από το πρωτότυπο στις 30 Νοεμβρίου 2016. Ανακτήθηκε στις 22 Δεκεμβρίου 2020.
30. ↑  «Tromsø (Troms)». met.no. Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 25 Φεβρουαρίου 2017.
31. ↑  «Coldest temperature in February». *Yr.no*. Αρχειοθετήθηκε από το πρωτότυπο στις 7 Απριλίου 2014. Ανακτήθηκε στις 22 Νοεμβρίου 2012.
32. ↑  «Tromsø official climate statistics». *Retro.met.no*. 28 Ιανουαρίου 2008. Αρχειοθετήθηκε από το πρωτότυπο στις 17 Ιουλίου 2012. Ανακτήθηκε στις 22 Νοεμβρίου 2012.
33. ↑  «Tromsø (Troms)». Ιουνίου 2013. Αρχειοθετήθηκε από το πρωτότυπο στις 14 Δεκεμβρίου 2018. Ανακτήθηκε στις 22 Δεκεμβρίου 2020.
34. ↑  «Climate Statistics for Tromsø, Norway (1961-1990)». Νοεμβρίου 2011.
35. ↑  «Moyennes 1981-2010 Norvége» (στα Γαλλικά). Ανακτήθηκε στις 11 Ιανουαρίου 2017.
36. 1 2  «Tromsø, Norway - Monthly weather forecast and Climate data». Weather Atlas. Ανακτήθηκε στις 3 Ιουλίου 2019.
37. ↑  «Tromsø er "djevelsk stygg" - VG Nett om Reiselivsnyheter» (στα Νορβηγικά). Vg.no. 21 Αυγούστου 2008. Ανακτήθηκε στις 29 Μαΐου 2010.
38. ↑  Carina Hansen. «Forfall i hele byen - iTromsø» (στα Νορβηγικά). Itromso.no. Αρχειοθετήθηκε από το πρωτότυπο στις 19 Ιουλίου 2011. Ανακτήθηκε στις 29 Μαΐου 2010.
39. ↑  «Befolkningen i Tromsø kommune etter statsborgerskap 1.1. 2005 og 1.1. 2006» [Population of the municipality of Tromsø by nationality from 1 January 2005 to 1 January 2006]. *InterInfo Tromsø municipality* (στα Νορβηγικά). 2006. Αρχειοθετήθηκε από το πρωτότυπο στις 30 Οκτωβρίου 2007. Ανακτήθηκε στις 6 Ιουλίου 2007.
40. ↑  «Broen 2004 no.3». *Broen* (Norwegian Catholic Church). 2004.. Ανακτήθηκε στις 6 July 2007.
41. ↑  «09817: Immigrants and Norwegian-born to immigrant parents, by immigration category, country background and percentages of the population 2010 - 2018». *Statistics Norway*.
42. ↑  Informasjonstjenesten (2 Φεβρουαρίου 2006). «Samefolkets dag i Tromsø» [Sámi People's Day in Tromsø]. *Tromsø Kommune* (στα Νορβηγικά). Αρχειοθετήθηκε από το πρωτότυπο στις 14 Μαΐου 2012. Ανακτήθηκε στις 16 Φεβρουαρίου 2012.
43. ↑  «Tromsø 2018 (2006-2008) - i-Tromsø». Itromso.canalblog.com. Ανακτήθηκε στις 16 Φεβρουαρίου 2012.
44. ↑  «Nå blir Tromsø samisk område». Politisk.tv2.no. 16 Ιουνίου 2011. Αρχειοθετήθηκε από το πρωτότυπο στις 5 Απριλίου 2012. Ανακτήθηκε στις 16 Φεβρουαρίου 2012.
45. ↑  «Vrenger kofta i protest mot same-snuoperasjon | TV 2 Play». Tv2.no. 5 Νοεμβρίου 2011. Αρχειοθετήθηκε από το πρωτότυπο στις 6 Νοεμβρίου 2011. Ανακτήθηκε στις 16 Φεβρουαρίου 2012.
46. ↑  «Vrenger kofta i protest mot samisk-nei - TV 2 Nyhetene». Tv2.no. Ανακτήθηκε στις 16 Φεβρουαρίου 2012.
47. ↑  «20 år med techno». *Aftenposten*. 26 November 2004. Αρχειοθετήθηκε από το πρωτότυπο στις 29 June 2011.. Ανακτήθηκε στις 6 July 2007.
48. ↑
49. ↑   IMDb Database retrieved 21 August 2020
50. ↑   IMDb Database retrieved 21 August 2020
51. ↑   IMDb Database retrieved 21 August 2020

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Τρούμσε** |


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 159956924
* ISNI: 0000 0004 0460 6333
* GND: 4060994-7
* BNF: cb12549287r (data)
* NKC: ge850842

 |

 |